# Podklady a požiadavky na vypracovanie dokumentácie stavebného zámeru (DSZ), dokumentácie pre územné rozhodnutie (DÚR) a oznámenia o zmene navrhovanej činnosti 8a po vypracovaní DÚR (8a po DÚR) pre stavbu Rýchlostná cesta R4 štátna hranica SR/PR – Hunkovce, km 1,0 – KÚ

## Identifikačné Údaje

### Stavba

* + - názov : **Rýchlostná cesta R4 štátna hranica SR/PR – Hunkovce, km 1,0 – KÚ**
		- miesto stavby : Prešovský kraj, okres Svidník, obce Vyšný Komárnik, Nižný Komárnik, Krajná Poľana, Hunkovce
		- katastrálne územie : Vyšný Komárnik, Nižný Komárnik, Krajná Poľana, Hunkovce

### Stavebník

* + - názov, adresa : Národná diaľničná spoločnosť, a.s. Bratislava
		- adresa sídla : Dúbravská cesta 14, 841 04 Bratislava
		- IČO/DIČ : 35 919 001 / 2021937775
		- zriaďovateľ : MD SR

### Spracovateľ

* + - meno a priezvisko / názov spoločnosti,
		- adresa / adresa sídla,
		- IČO/DIČ,
		- v prípade združenia (názov združenia, korešpondenčná adresa),
		- vedúci člen združenia (názov spoločnosti, adresa sídla, IČO/DIČ),
		- členovia združenia (názov spoločnosti, adresa sídla, IČO/DIČ),
		- hlavný inžinier projektu (meno a priezvisko, číslo autorizácie podľa SKSI, resp. oprávnenie podľa iného právneho predpisu),
		- zodpovední projektanti (meno a priezvisko, číslo autorizácie podľa SKSI, resp. oprávnenie podľa iného právneho predpisu, uvedenie časti stavby/stavebného objektu, za ktoré zodpovedá).

## Určenie Dokumentácie

### Predmet

* druh cesty : Rýchlostná cesta R4,
* návrhová kategória : R 24,5/100,
* prípadné ďalšie charakteristiky.

### Druh stavby

* novostavba.

### Účel a cieľ stavby

Rýchlostná cesta R4 je plánovaná v trase doplnkového východného koridoru „Rzeszów – Vyšný Komárnik – Prešov – Košice – Milhosť – Miškovec“ siete európskych multimodálnych dopravných koridorov. Vybudovanie úseku R4 v úseku Kapušany – št. hr. SK/PL je v súlade s Programom prípravy a výstavby diaľnic a rýchlostných ciest, schváleným uznesením vlády č.1084/2007 zo dňa 19.12.2007, na základe ktorého je definovaná trasa rýchlostnej cesty R4 „Št. hranica MR/SR – Milhosť – Košice – Prešov – Svidník – Št. hranica SR/PR“, a v súlade s uznesením vlády č. 568/2014 z 12.11.2014, na základe ktorého je potrebné zabezpečiť začatie verejného obstarávania dodania dokumentácie pre územné rozhodnutie a stavebný zámer na rýchlostnú cestu R4 v predmetnom úseku.

Rýchlostná cesta R4 má v rámci koncepcie rozvoja cestných komunikácií v snahe naplniť hlavný intenzifikačný cieľ, ktorým je dobudovanie novej kapacitnej rýchlostnej cesty, vyhovujúcej súčasným a výhľadovým nárokom na dopravu v danom území. Dôvodom výstavby je zvýšenie plynulosti a bezpečnosti dopravy a zlepšenie životného prostredia kvalitným a rýchlym prepojením sever – juh, tzv. východným ťahom Slovenska. Účelom a cieľom je vypracovať v ďalšom úseku koridoru rýchlostnej cesty R4 dokumentáciu stavebného zámeru (DSZ) a oznámenie o zmene navrhovanej činnosti 8a po vypracovaní DÚR v úseku od štátnej hranice (km 0,0) po obec Hunkovce (KÚ) a dokumentáciu pre územné rozhodnutie (DÚR) v úseku od mimoúrovňovej križovatky „Vyšný Komárnik“ (km 1,0) po obec Hunkovce (KÚ). Cesta po dobudovaní v celej svojej dĺžke (cca 7,9 km) zabezpečí vylúčenie ťažkej nákladnej dopravy a ostatnej tranzitnej dopravy z priľahlých obcí Vyšný Komárnik, Nižný Komárnik, Krajné Čierno a Hunkovce. Vytvorí predpoklady pre intenzívny ekonomický rozvoj územia a prijateľné životné prostredie pre obyvateľov dotknutých obcí.

### Umiestnenie stavby

Začiatok úseku trasy rýchlostnej cesty R4 je v mimoúrovňovej križovatke (MÚK) „Vyšný Komárnik“ v km 1,0 od štátnej hranice Poľskej a Slovenskej republiky. V km 1,500 – 2,200 prechádza západne od zastavaného územia obce Vyšný Komárnik. V úseku km 4,500 – 5,300 prechádza trasa R4 ďalej v súbehu s cestou I/21 západne od zastavaného územia obce Nižný Komárnik. Ďalej je trasa vedená na estakáde nad vodnou nádržou malej vodnej elektrárne východnými svahmi vrchu Prokopec. V úseku 6,300 – 7,400 trasa prechádza na estakáde ponad jestvujúcu cestu I/21, potok Ladomírka a ponad pásmo hygienickej ochrany (PHO) I. stupňa vodárenského zdroja na koniec úseku, kde sa napája na koniec úseku rýchlostnej cesty R4 Ladomirová – Hunkovce. Trasa je zakončená v MÚK „Hunkovce“ v km 7,895.

Umiestnenie stavby je v súlade s platnou územnoplánovacou dokumentáciou vyššieho územného celku Prešovského samosprávneho kraja.

Umiestnenie a rozsah stavby je dané:

* Uznesením vlády SR č. 162 z 21.02. 2001 „Nový projekt výstavby diaľnic a rýchlostných ciest“;
* Uznesením vlády SR č. 523 z 26.06.2003 „Aktualizácia nového projektu výstavby diaľnic a rýchlostných ciest“;
* Uznesením vlády SR č. 1084 z 19.12.2007 „k programu prípravy a výstavby diaľnic a rýchlostných ciest na roky 2007 až 2010“;
* Uznesením vlády SR č. 568 z 12.11.2014 „k Analýze sociálno-ekonomickej situácie okresov Prešov, Humenné, Medzilaborce, Snina, Stropkov a návrhom na zlepšenie v sociálnej a hospodárskej oblasti“;
* Územnoplánovacou dokumentáciou VÚC Prešovského samosprávneho kraja, zmeny a doplnky z r. 2019;
* Štúdiou realizovateľnosti „Rýchlostná cesta R4 Štátna hranica SR/PR – Kapušany“, Združenie „Kapušany“ zastúpené HBH Projekt spol. s r.o. Brno, Organizačná zložka Bratislava; Dopravoprojekt, a.s. Bratislava, 10/2014;
* Technickou štúdiou „Rýchlostná cesta R4 štátna hranica SR/PR – Hunkovce“, Dopravoprojekt, a.s. Bratislava, 11/2011;
* Zámerom EIA „Rýchlostná cesta R4 štátna hranica SR/PR – Hunkovce“, Dopravoprojekt, a.s. Bratislava, 12/2011;
* Rozsahom hodnotenia vydaným MŽP SR zo dňa 14.05.2012 pod číslom 4653/12-3.4/ml;
* Správou o hodnotení „Rýchlostná cesta R4 štátna hranica SR/PR – Hunkovce“, Ekojet, s.r.o. Bratislava, 03/2016,
* Odborným posudkom k navrhovanej činnosti „Rýchlostná cesta R4 štátna hranica SR/PR – Hunkovce“, Ing. Peter Chomjak, Prešov, 09/2016,
* Záverečným stanoviskom MŽP SR zo dňa 10.10.2016 pod číslom 800/2016-1.7/ml.

### Rozsah stavby

Trasa vzhľadom na svoje smerové a výškové vedenie nepotrebuje zriadenie prídavných pruhov pre pomalé vozidlá. V celom úseku komunikácie je zabezpečený minimálny rozhľad na zastavenie.

V návrhu trasy uvažovať s návrhovou rýchlosťou 100 km/h.

* začiatok stavby: km 1,0 v mimoúrovňovej križovatke „Vyšný Komárnik“,
* koniec stavby: km 6,9 v mimoúrovňovej križovatke „Hunkovce“,
* predpokladaná dĺžka trasy je cca 6,9 km (pre DSZ cca 7,9 km),
* mimoúrovňové križovatky (MÚK):
	+ križovatka „Vyšný Komárnik“ situovaná medzi obcou Vyšný Komárnik a parkoviskom pod Pamätníkom 1. československého armádneho zboru v ZSSR s vojnovým cintorínom na Dukle s napojením na cestu I/21 vo všetkých smeroch a napojením jestvujúceho motorestu pri ceste I/21,
	+ na konci úseku križovatka „Hunkovce“, ktorá umožní prepojenie rýchlostnej cesty R4 s existujúcou cestnou sieťou,
* mostné objekty sú uvažované v počte 9 ks (10 ks pre DSZ):
	+ 6 na rýchlostnej ceste (1 pre DSZ),
	+ 3 nad rýchlostnou cestou,
* obslužné dopravné zariadenia:
	+ 1× veľké odpočívadlo „Vyšný Komárnik“ prístupné pre oba smery (v zmysle koncepcie rozmiestnenia a vybavenia odpočívadiel na diaľniciach a rýchlostných cestách v SR),
* stredisko pre správu a údržbu:
	+ vysunuté pracovisko SSÚR Vyšný Komárnik,
* ostatné dôležité objekty, predpokladané vyvolané investície:
	+ vybavenosť rýchlostnej cesty (ISRC, hlášky, hlásiče námrazy na mostoch, automatické sčítače dopravy, dopravné značky),
	+ cestná kanalizácia,
	+ okružná križovatka na ceste I/21, ktorá bude v budúcnosti súčasťou MÚK Hunkovce,
	+ úprava a preložky inžinierskych sietí,
	+ protihlukové steny celkovej dĺžky cca 1096 m,
	+ zárubné a oporné múry,
	+ preložky a úpravy vodných tokov a hydromelioračných zariadení,
	+ preložky poľných ciest, rekonštrukcie ciest,
	+ prístupové cesty,
	+ asanácia objektov,
	+ úprava a preložky miestnych a účelových ciest a ciest I. a III. triedy,
	+ oplotenie rýchlostnej cesty,
	+ vegetačné a terénne úpravy,
	+ rekultivácia dočasne zabratých plôch,
	+ informačný systém rýchlostnej cesty (ISRC),
* súvisiacimi stavbami sú
	+ Rýchlostná cesta R4 štátna hranica SR/PR – Hunkovce, km 0,0 – 1,0,
	+ Rýchlostná cesta R4 Ladomirová – Hunkovce.

Dĺžka a objekty stavby sú len orientačné, zhotoviteľ DSZ, DÚR spresní, príp. prehodnotí dĺžku trasy a predpokladaný rozsah objektovej skladby.

### Charakteristiky územia

Koridor rýchlostnej cesty R4 prechádza severnou časťou Nízkych Beskýd, severom Ondavskej vrchoviny a západnou časťou Laboreckej vrchoviny, v nive potoka Ladomírka. Trasa rýchlostnej cesty je vedená pasienkami a lesným porastom.

Trasa je vedená v celej svojej dĺžke údolím rieky Ladomírky. V úseku od Duklianskeho priesmyku po Nižný Komárnik má Ladomírka len veľmi slabo vyvinutú svoju aluviálnu nivu (šírka od 20 do 80 m) a trasa je vedená po úpätí priľahlých svahov. Svahy sú členité, rozbrázdené hlbokými eróznymi ryhami a miestami čiastočne porušené aj svahovými deformáciami. Na svahoch sa lokálne zachovali aj zvyšky terasových sedimentov. Ladomírka najmä v hornom úseku tvorí hlboké a ostro rezané meandre, pričom často mení svoje koryto. Od Krajnej Poľany po Hunkovce, kde aluviálna niva Ladomírky dosahuje šírku až 300 m, je trasa R4 vedená aj priamo v nej.

V rámci DÚR je potrebné vykonať orientačný inžiniersko-geologický a hydrogeologický prieskum, aby bolo možné navrhnúť optimálnu konštrukciu vozovky, resp. spôsob zakladania mostov.

Trasa zasahuje do veľkoplošného chráneného územia CHKO Východné Karpaty a je v priamom strete s dvoma územiami Natura 2000 na území Slovenskej republiky, SKUEV0048 Dukla a SKCHVU011 Laborecká vrchovina. V bezprostrednom a širšom okolí rýchlostnej cesty sa nachádzajú lokality, ktoré sú predmetom ochrany prírody na rôznom stupni: Maloplošné chránené územie PR Dranec, Pralesný zvyšok Dranec, Prales Komárnická jedlina, NRBc Dukla, NRBk Ondava – Ladomírka, prírodné rezervácie, výhradné a nevýhradné ložiská nerastov, a ochranné pásma vodných zdrojov.

## Podklady a Údaje

Jedným z podkladov na vyhotovenie projektovej dokumentácie sú výsledky prieskumov a meraní (podľa bodu 4.4 tejto prílohy).

### Predchádzajúce dokumentácie stavby a ostatné podklady

* Technická štúdia „Rýchlostná cesta R4 štátna hranica SR/PR – Hunkovce“,

 zhotoviteľ Dopravoprojekt a.s. Bratislava, 11/2011,

* Zámer EIA „Rýchlostná cesta R4 štátna hranica SR/PR – Hunkovce“,

 zhotoviteľ Dopravoprojekt a.s. Bratislava, 12/2011,

* Štúdia realizovateľnosti stavby „Rýchlostná cesta R4 štátna hranica SR/PR – Kapušany“,

 zhotoviteľ „Združenie Kapušany“ zastúpené HBH Projekt spol. s r.o., Dopravoprojekt, a.s., 10/2014,

* Správa o hodnotení „Rýchlostná cesta R4 štátna hranica SR/PR – Hunkovce“,

 zhotoviteľ Ekojet, s.r.o. Bratislava, 03/2016,

* Odborný posudok k navrhovanej činnosti „Rýchlostná cesta R4 štátna hranica SR/PR – Hunkovce“,

 zhotoviteľ Ing. Peter Chomjak, Prešov, 09/2016.

### Predchádzajúce rozhodnutia, posudky a stanoviská orgánov štátnej správy, samosprávy a ostatných dotknutých organizácií

* Rozsah hodnotenia vydaný MŽP SR zo dňa 14.05.2012 pod číslom 4653/12-3.4/ml,
* Záverečné stanovisko vydané MŽP SR podľa zákona č. 24/2006 Z. z. dňa 10.10.2016 pod číslom 800/2016-1.7/ml pre „Rýchlostná cesta R4 štátna hranica SR/PR – Hunkovce“.

Podklady z bodu 3.1. a 3.2. sú sprístupnené v prílohe č. 12 k časti B.1.

Ostatné podklady si spracovateľ zabezpečí vo vlastnej réžii.

V prípade, že bude objednávateľ počas spracovania diela disponovať ďalšími podkladmi, ktoré budú zo svojej podstaty potrebné pre správne spracovanie diela, poskytne tieto podklady zhotoviteľovi DSZ, DÚR a 8a vo forme čiastkových výsledkov alebo finálneho diela.

### Dopravno-inžinierske údaje

Dopravné vzťahy pre návrh a posúdenie riešenia budú analyzované na základe nasledovných podkladov:

* dopravno-inžinierske údaje, výsledky z najnovšieho celoštátneho sčítania dopravy v SR (rok 2015, príp. novšie ak budú k dispozícii), ktoré sú dostupné na SSC,
* v rámci vypracovania štúdie realizovateľnosti „R4 štátna hranica SR/PR – Kapušany“ (2014) bol vykonaný Profilový dopravný prieskum (spracovateľ Výskumný ústav dopravný v Žiline), ktorý prebiehal nepretržite 24 hodín, 7 po sebe nasledujúcich kalendárnych dní na troch sčítacích stanovištiach,
* zabezpečiť 7 dňový profilový dopravný prieskum v rozsahu potrebnom pre kalibráciu dopravného modelu, jeho výsledky budú uvedené v správe k dopravno-inžinierskym údajom,
* dopravný model bude unimodálny s dopravnou prognózou na predpokladaný rok sprevádzkovania diela 2030 a roky 2035, 2040 a 2045,
* dopravný model musí byť spracovaný v dopravno-inžinierskom softvéri, ktorý je kompatibilný s prostredím Národného dopravného modelu SR,
* dopravný model musí byť spracovaný v zmysle *Metodiky dopravného modelovania a dopravných prognóz* (<https://www.mindop.sk/ministerstvo-1/doprava-3/dopravne-modelovanie/metodika-dopravneho-modelovania-a-dopravnych-prognoz>),
* metodický postup, vstupné údaje, kalibrácia a validácia budú zhrnuté v sprievodnej správe k dopravno-inžinierskym údajom,
* výstupy dopravného modelu musia byť kompatibilné so vstupmi potrebnými do spracovania analýzy nákladov a výnosov.

Výsledky z celoštátneho sčítania dopravy si zhotoviteľ zabezpečí na vlastné náklady. Návrh križovatiek z predošlých stupňov projektovej dokumentácie je iba orientačný.

### Ostatné známe podklady a informácie

* s umiestnením stavby počíta aj územný plán vyššieho územného celku Prešovského samosprávneho kraja a územnoplánovacia dokumentácia dotknutých miest a obcí,
* Plán udržateľnej mobility (PUM) Prešovského samosprávneho kraja (PSK).

## Požiadavky

### Všeobecné požiadavky na vypracovanie dokumentácie

1. Obsah dokumentácie je daný prílohami č. 1 – 12 k časti B.1 týchto súťažných podkladov.
2. dokumentácie musia byť vypracované v zmysle platnej legislatívy, technických noriem a predpisov a byť v súlade s prílohami súťažných podkladov a budú vypracované v takom rozsahu, že výkresová ako aj prislúchajúca textová časť dokumentácie bude dopracovaná do potrebných detailov pre vydanie územného rozhodnutia stavby, rozhodnutia vydaného v zisťovacom konaní a pre vykonanie štátnej expertízy,
3. riešenie stavby musí rešpektovať príslušné technické a právne predpisy a normy, rovnako aj technické špecifikácie NDS, **platné ku dňu dodania diela** a musí byť ekonomické ako z pohľadu realizácie, tak aj z pohľadu prevádzky a údržby, ale aj z pohľadu bezpečnosti a plynulosti cestnej dopravy na predmetnom úseku,
4. zapracovať všetky opodstatnené požiadavky a podmienky z rozhodnutí, vyjadrení a stanovísk uvedených v bode 3.2 a zabezpečených počas spracovania a prerokovania dokumentácie,
5. začlenenie stavby do krajiny navrhnúť v zmysle zákona č. 17/1992 Zb. o životnom prostredí v znení neskorších predpisov, zákona č. 24/2006 Z. z. o posudzovaní vplyvov na životné prostredie a o zmene a doplnení niektorých zákonov v platnom znení a zákona č. 543/2002 Z. z. o ochrane prírody a krajiny v znení neskorších predpisov tak, aby sa nepriaznivý vplyv stavby na životné prostredie minimalizoval,
6. DÚR bude vypracovaná v súlade so záverečným stanoviskom EIA vydaným MŽP SR pre stavbu „Rýchlostná cesta R4 štátna hranica SR/PR – Hunkovce“,
7. všetky prílohy jednotlivých častí dokumentácie budú potvrdené odborne spôsobilou osobou v príslušnom odbore v zmysle platných predpisov,
8. stavbu navrhnúť tak, aby nároky na záber pozemkov boli optimálne pre obstarávateľa a pre vlastníkov a užívateľov pôdy,
9. po posúdení podkladov (body 3.1 až 3.3) projektu v dokumente Vplyv stavby na životné prostredie sa popíšu zmierňujúce a eliminačné opatrenia za účelom zníženia vplyvu stavby na životné prostredie. Popis bude obsahovať uvedenie konkrétnych objektov (skupiny objektov) ako aj rozpracovanie technických, kvalitatívnych a organizačných požiadaviek, ktorých cieľom je plnenie podmienok Záverečného stanoviska EIA a ostatných rozhodnutí vydaných príslušnými správnymi orgánmi na úseku ochrany životného prostredia,
10. ekonomickú správu vypracovať pre kategóriu R24,5/100 **pre plný aj polovičný profil** (pri polovičnom profile určiť aj náklady na dobudovanie na plný profil) a vypracovať technicko-ekonomické hodnotenie stavby metódami sociálno-ekonomickej návratnosti a stupňom výnosnosti,
11. vypracovať **Analýzu nákladov a výnosov (CBA)** podľa aktuálnej príručky v čase vyhlásenia verejného obstarávania k analýze nákladov a výnosov investičných dopravných projektov OPII

(<https://www.opii.gov.sk/metodicke-dokumenty/prirucka-cba>) a prílohy č. 2 súťažných podkladov (C: Ekonomická správa, časť 4),

1. rešpektovať lokality sústavy chránených území krajín EÚ – Natura 2000,
2. obstarávateľ si vyhradzuje právo upresniť rozsah prác v priebehu vypracovania predmetu súťaže.

### Nároky na dokumentáciu

1. dokumentácia bude spracovaná v súlade s prílohami súťažných podkladov,
2. **DÚR/DSZ budú spracované pre kategóriu 24,5/100**,
3. dokumentáciu vypracovať v súlade s aktuálnym znením Minimálnych technických špecifikácií TeŠp 01 – 05, viď. Príloha č. 10 časti B.1 súťažných podkladov,
4. optimálne technické a ekonomické riešenie,
5. dokumentácia protipožiarnej bezpečnosti musí byť vypracovaná osobou s odbornou spôsobilosťou v súlade so zákonom č. 314/2001 Z. z. o ochrane pred požiarmi v znení neskorších predpisov a dokumentácia musí byť osvedčená odtlačkom jeho pečiatky a jeho vlastnoručným podpisom,
6. riešenie prístupových ciest na stavenisko, resp. úpravy existujúcich ciest, ktoré sa budú využívať počas výstavby, vrátane prerokovania s dotknutými organizáciami,
7. navrhnúť etapy preložiek a postup výstavby tak, aby sa minimalizovalo obmedzenie premávky na existujúcich cestách,
8. vypracovať bilanciu zemín, riešiť umiestnenie prebytočného a nevhodného zemného materiálu, skládky humusu a stavebné dvory, vrátane prerokovania s dotknutými organizáciami,
9. navrhnúť a popísať obmedzujúce alebo bezpečnostné opatrenia pri príprave staveniska a v priebehu výstavby (výluky, obmedzenia a regulácie dopravy), vrátane prerokovania s dotknutými organizáciami,
10. navrhnúť plochy pre umiestnenie prebytočného a nevhodného zemného materiálu, skládky humusu a stavebné dvory, vrátane prerokovania s dotknutými organizáciami,
11. doriešiť Informačný systém RC a dopravné značenie aj na nadväzujúcich úsekoch súvisiacej cestnej siete,
12. návrh protihlukových opatrení na základe hlukovej štúdie a dopravno-inžinierskeho prieskumu, vrátane zabezpečenia požiadaviek platnej legislatívy v čase uvedenia do prevádzky ako aj pre samotnú prevádzku stavby,
13. posúdiť stabilitu násypových a zárezových svahov,
14. vypracovať posudok stavby podľa Vyhl. MV SR č. 94/2004 Z. z. v znení neskorších predpisov, ktorou sa ustanovujú technické požiadavky na protipožiarnu bezpečnosť pri výstavbe a pri užívaní stavieb,
15. navrhnutie opatrení za účelom zníženia vplyvu stavby na životné prostredie,
16. navrhnúť rozsah odhumusovania, vypracovať projekt technickej a biologickej rekultivácie dočasných, resp. ročných záberov,
17. navrhnúť projekt monitoringu vplyvu stavby na vybrané zložky životného prostredia (v prípade potreby v spolupráci so ŠOP SR),
18. navrhnúť opatrenia na ochranu chránených území počas výstavby,
19. riešenie a posúdenie vplyvu stavby na vodný režim dotknutých vodných tokov, zdrojov pitnej vody a podzemnej vody, chránené územia,
20. návrh opatrení, vyplývajúcich z iných prieskumov (korózny, geoelektrický, seizmický a pod.),
21. minimalizovať dočasné zábery, dočasné zábery v chránených územiach navrhovať iba v nevyhnutnom rozsahu,
22. stavbu navrhnúť tak, aby sa nároky na záber pozemkov optimalizovali pre správcu rýchlostnej cesty a správcov vyvolaných investícií a tiež aj pre vlastníkov a užívateľov zostávajúcich častí dotknutých pozemkov,
23. riešenie stavby musí byť navrhnuté tak, aby sa počas výstavby a po jej ukončení všetky dotknuté pozemky sprístupnili,
24. polohu a rozsah všetkých objektov navrhovať v koordinácii s mapovými podkladmi určeného operátu KN,
25. zabezpečiť podklady pre vydanie súhlasu s odňatím PP a vyňatím LP,
26. optimálne technické a ekonomické riešenie mostných objektov a celej stavby,
27. mostné prechodové konštrukcie navrhovať v súlade so zákonom č. 126/2006 Z. z. o verejnom zdravotníctve a o zmene a doplnení niektorých zákonov, v znení neskorších predpisov,
28. mosty na rýchlostnej ceste a vetvách križovatiek s cestou I/21 budú navrhnuté aj pre zaťažovací model LM3 (špeciálne vozidlá), kategorizačné súčinitele αQi a αqi (v zaťaž. modeli LM1) budú uvažované v hodnote = 1,
29. súčiniteľ významnosti mostov na rýchlostnej ceste bude uvažovaný pre triedu významnosti III podľa STN EN 1998-2/NA,
30. priechodový prierez rýchlostnej cesty bude min. 5,2 + 0,15 m,
31. všetky mostné objekty musia byť navrhnuté v zmysle STN 73 6201, resp. v súlade so súhlasom s technickým riešením odlišným od STN, vydaným MDV SR v priebehu projektovania,
32. mostné objekty budú navrhnuté v zmysle STN EN 1990 až 1998, pri návrhu konštrukcie jednotlivých mostných objektov vychádzať z osvedčených a dostupných konštrukčných systémov, brať na zreteľ efektivitu nákladov na zriadenie mostných objektov, prevádzkové náklady a náklady na budúcu údržbu, preveriť potrebu budovania stáleho zariadenia,
33. piliere mostov, pokiaľ je možné, neumiestňovať do korýt a brehov vodných tokov,
34. zhotoviteľ v prípade potreby zabezpečí súhlas s technickým riešením odlišným od platných noriem, vydaný MDV SR, vrátane podmieňujúcich stanovísk,
35. rozsah vyvolaných investícií navrhovať v súlade so zákonom č. 135/1961 Zb. o pozemných komunikáciách (cestný zákon) v znení neskorších predpisov a odsúhlasiť s objednávateľom,
36. zabezpečiť doklady o odsúhlasení vyvolaných investícií, preložiek inžinierskych sietí so správcami budúcich objektov, vrátane potvrdenia o ich budúcom prevzatí do správy a majetku,
37. orientačné inžinierskogeologické a hydrogeologické zhodnotenie územia v zmysle TP 028 „Vykonávanie inžinierskogeologického prieskumu pre cestné stavby“,
38. počas všetkých stupňov prípravy budú spracované podklady pre informovanie verejnosti a medializáciu projektu,
39. vypracovať záber dotknutých parciel s vyčíslením záberov pôdy z PP a LP na trvalé a dočasné odňatie pôdy podľa bonitných pôdno-ekologických jednotiek (BPEJ) v jednotlivých katastrálnych územiach,
40. vypracovať technicko-ekonomické hodnotenie stavby metódami sociálno-ekonomickej návratnosti a stupňom výnosnosti,
41. všetky križovatky navrhnúť najprv ako koncept minimálne v dvoch variantoch, s porovnaním výhod a nevýhod, výsledný variant bude vybraný pre ďalšie spracovanie objednávateľom,
42. v rámci dokumentácie riešiť technickú úpravu režimu povrchových a podzemných vôd, vyhodnotiť vplyv na hydrogeologické štruktúry a vypracovať zásady odvodnenia a ochrany pozemnej komunikácie:
	* odvádzanie povrchových vôd z vozoviek,
	* odvádzanie povrchových vôd z cestného telesa,
	* odvádzanie povrchových vôd z pláne vozoviek,
	* prevedenie povrchových vôd popod cestné teleso,
43. podrobne doriešiť odvodnenie rýchlostnej cesty a dotknutého územia (kanalizácia, retenčné nádrže, odvodňovacie priekopy, priepusty a pod.), vypracovať hydrotechnické výpočty všetkých odvodňovacích zariadení,
44. analýza podmienok a rámcové stanovenie rozsahu technologického vybavenia pozemnej komunikácie sa navrhuje podľa TP 029 „Zariadenia, infraštruktúra a systémy technologického vybavenia pozemných komunikácií“,
45. podrobnosti návrhu technologického vybavenia pozemnej komunikácie podľa TP 029 „Zariadenia, infraštruktúra a systémy technologického vybavenia pozemných komunikácií“ a TP 030 „Inteligentné dopravné systémy a dopravné technologické zariadenia“,
46. štúdia vyťaženého materiálu, ktorej cieľom je predpokladaná kategorizácia odpadu, návrh nakladania s odpadom a jeho ďalšie zhodnotenie, návrh plôch na umiestnenie prebytočného a nevhodného zemného materiálu, skládky humusu a stavebné dvory vrátane prerokovania s dotknutými organizáciami,
47. preložky poľných a lesných ciest prerokovať s ich budúcimi správcami/majiteľmi/užívateľmi (obce, PD, lesy a pod.),
48. rešpektovať v danom čase aktuálnu Koncepciu rozmiestnenia a vybavenia odpočívadiel na diaľniciach a rýchlostných cestách v SR,
49. jednotlivé časti dokumentácie a ich prílohy musia byť vypracované osobami, ktoré musia spĺňať technické a odborné predpoklady podľa prílohy č. 11 časti B.1 súťažných podkladov – Požiadavky na technické a odborné predpoklady spracovateľov.

Podrobnejšie požiadavky sú uvedené v prílohách č. 2, 3, 4, 5, 5a, 6, 8, 10, 11, 12 uvedenými v bode 4.1 tejto prílohy.

### Základné parametre

* rýchlostná cesta:
	+ návrhová kategória: R 24,5/100,
	+ druh vozovky: asfaltová, betónová – posúdenie druhu vozovky, vrátane stavebných a prevádzkových nákladov,
	+ požiadavky na cestné vybavenie,
	+ osvetlenie,
	+ záchytné a vodiace bezpečnostné zariadenia v rámci R4,
	+ zvislé a vodorovné dopravné značenie,
	+ staničenie,
	+ omedzníkovanie hranice pozemku cesty,
	+ cestná kanalizácia a ORL,
	+ vegetačné úpravy,
	+ informačné systémy,
	+ nároky na križovatky.
* predmetné a súvisiace pozemné komunikácie:
	+ preložky a úpravy ciest I., II. a III. triedy,
	+ preložky a úpravy poľných ciest,
	+ požiadavky na cestné vybavenie,
	+ osvetlenie,
	+ informačné systémy,
	+ nároky na križovatky,
	+ druh vozovky: asfaltová, betónová – posúdenie druhu vozovky, vrátane stavebných a prevádzkových nákladov,
* mosty:
	+ zaťaženie mostov podľa STN EN 1991 až STN EN 1998,
	+ návrhová kategória cesty na moste (podľa druhu prebiehajúcej komunikácie),
	+ priestorová úprava,
	+ výška priechodového prierezu na moste (ako na prebiehajúcej komunikácii),
	+ odporučenie zatriedenia podľa statickej funkcie mostnej konštrukcie,
	+ vybavenie mosta podľa príslušných platných technických noriem a predpisov, preveriť potrebu stáleho zariadenia,
	+ protihlukové opatrenia,
	+ prekládky inžinierskych sietí,
	+ zvláštne požiadavky.
* ostatné oddiely/objekty stavby:

– protihlukové opatrenia,

– mimoúrovňové križovatky,

– oporné a zárubné múry,

– prekládky inžinierskych sietí,

– rekultivácia rušených častí ciest,

– predmetné a súvisiace pozemné komunikácie.

### Požiadavky na zabezpečenie prieskumov a meraní

Zhotoviteľ je zodpovedný za zaobstaranie ďalších údajov a informácií o stavenisku na základe zabezpečenia prieskumov v štádiu projektových prác na DÚR a za ich interpretáciu.

* účelové mapovanie polohopisu a výškopisu (geodetický elaborát):
	+ použiť súradnicový a výškový systém definovaný v TP 038 „Základná mapa diaľnice a rýchlostnej cesty, Vyhotovenie údržba a obnova“,
	+ pre účely mapovania sa môžu použiť body existujúcich bodových polí podľa podmienok uvedených v TP 038,
	+ presnosť podrobných bodov je zhotoviteľ povinný splniť a zdokladovať podľa TP 038,
	+ v prípade použitia DVRM pre výpočet nadmorských výšok geodetických bodov a podrobných bodov z GPS meraní overiť model DVRMxx nivelačnými meraniami na pevných objektoch v predmetnej lokalite, prípadnú systematickú chybu kvázigeoidu zhotoviteľ odstráni,
	+ zhotoviteľ je povinný overiť a zhodnotiť súlad geodetických základov a polohopisných a výškopisných prvkov stavby v oblastiach napojenia budúcej stavby,
	+ účelové mapovanie v rozsahu potrebnom pre vypracovanie DÚR (300 m široký pás),
	+ fyzické vytýčenie a potvrdenie zákresu inžinierskych sietí (originál) v mapovom podklade autorizovaným správcom – v súprave č. 1, 2, 3,
	+ **~~bude vypracovaný v súčinnosti s poľskou stranou z dôvodu používaných odlišných národných geodetických základov~~**~~,~~
* dopravnoinžinierske údaje – zabezpečiť 7 dňový profilový dopravný prieskum v rozsahu potrebnom pre kalibráciu dopravného modelu,
* pedologický prieskum,
* archeologický prieskum,
* hluková a vibračná štúdia
* rozptylová štúdia
* inventarizácia a spoločenské ohodnotenie biotopov,
* migračná štúdia,
* zhotoviteľ zapracuje výsledky migračnej štúdie zo štúdie „Rýchlostná cesta R4 Štátna hranica Slovenská republika / Poľská republika - Kapušany - Migračná štúdia“ (HBH,2023)
* primerané posúdenie na Natura 2000 vrátane kumulatívnych vplyvov,
* zhotoviteľ zapracuje výsledky primeraného posúdenia, ktoré bude verejným obstarávateľom poskytnuté,
* posúdenie na klimatické zmeny,
* hodnotenie vplyvov na verejné zdravie (HIA),
* dendrologický prieskum,
* ~~ichtyologický prieskum,~~
* ~~hydrobiologický prieskum,~~
* orientačný inžinierskogeologický prieskum a hydrogeologický prieskum podľa požiadaviek uvedených v prílohe č. 5 týchto súťažných podkladov a podľa TP 028 „Vykonávanie inžinierskogeologického prieskumu pre cestné stavby“ a:
	+ vykonať prieskum v trase rýchlostnej cesty (pre návrh optimálnej skladby konštrukčných vrstiev vozovky), v mieste spodnej stavby mostov (pre určenie vhodného spôsobu zakladania mostných objektov), overiť mechanizmus podzemnej vody z hľadiska jej možného vplyvu na betón,
* korózny a geoelektrický prieskum,
* seizmický prieskum,
* projekt monitoringu zložiek životného prostredia,
* ~~Prieskum zameraný na chránené a ohrozené druhy podľa vyhlášky 24/2003 Z. z., ktorou sa vykonáva zákon č. 543/2002 Z. z. o ochrane prírody a krajiny (prieskum druhovej ochrany). Zhotoviteľ je v rámci prieskumu povinný zohľadniť podmienku Záverečného stanoviska číslo 1267/2017-1.7/ml pre „Rýchlostná cesta R4 Svidník – Kapušany“ v znení „Pred úpravou tokov a prekládkou koryta vykonať hydrobiologický a ichtyologický prieskum na dotknutých lokalitách a úpravu navrhnúť na základe výsledkov tohto prieskumu s hydrobiológom a ichtyológom.“;~~
* pyrotechnický prieskum:
	+ vyhľadanie, zhromaždenie a vyhodnotenie archívnych informácií,
	+ odporúčania pre ďalší stupeň projektovej dokumentácie,
* diagnostické merania,
* prípadné ďalšie prieskumy,
* Zhotoviteľ je povinný návrh stavebných objektov prerokovať a odsúhlasiť so Štátnou ochranou prírody a zhotoviteľom migračnej štúdie „Rýchlostná cesta R4 Štátna hranica Slovenská republika / Poľská republika - Kapušany - Migračná štúdia“ (HBH,2023) s cieľom zabezpečiť migračnú priepustnosť. Pri návrhu stavebných objektov postupovať v súlade s TP 067 „Migračné objekty pre voľne žijúce živočíchy. Projektovanie, výstavba, prevádzka a oprava“.

Zhotoviteľ zabezpečí v rámci projektových prác prieskumy v rozsahu a podrobnostiach vylučujúcich v maximálnej možnej miere nepredvídateľné fyzické podmienky uvedené v podčlánku 4.12 Nepredvídateľné fyzické podmienky Zmluvných podmienok červený FIDIC. Na základe prieskumov a meraní následne vypracuje dokumentáciu, vrátane návrhu opatrení.

### Náležitosti dokumentácie

* základné náležitosti dokumentácie stavebného zámeru a pre územné rozhodnutie podľa prílohy č. 2 a 3 k časti B.1 súťažných podkladov,
* demolácie doplnené o fotodokumentáciu,
* smerový a výškový výpočet trasy – súradnice hlavných bodov osi cesty a po 100 m, pre mostné oddiely/objekty súradnice opôr a podpier,
* kompletná dokumentácia v digitálnej forme,
* dokumentácia musí byť vypracovaná a osvedčená oprávnenou osobou v zmysle zákona č. 138/1992 Zb. o autorizovaných architektoch a autorizovaných stavebných inžinieroch v znení neskorších predpisov (autorizovaný architekt, autorizovaný inžinier) v prípadoch uvedených v zákone č. 50/1976 Zb. o územnom plánovaní a stavebnom poriadku (stavebný zákon) v znení neskorších predpisov,
* hlavný inžinier projektu je povinný podpísať a potvrdiť kompletnú dokumentáciu DÚR/DSZ odtlačkom pečiatky odbornej spôsobilosti.

### Spôsob a lehoty prerokovania

Zhotoviteľ v súvislosti s každým rokovaním zabezpečí pozvánku, vrátane jej rozposlania. Pozvánka musí byť vyhotovená tak, že na jej titulnej strane bude na hornej časti listu uvedené logo i názov Národnej diaľničnej spoločnosti vrátane adresy, potom nasleduje logo a názov firmy zhotoviteľa. Zhotoviteľ pozvánku okrem rozposlania poštou, zašle definitívnu verziu pozvánky príslušnému pracovníkovi NDS, ktorý je uvedený vo veciach technických uzatvorenej zmluvy o dielo. Záznam z rokovania vyhotoví zhotoviteľ do 7 dní a po jeho odsúhlasení objednávateľom ho doručí poštou účastníkom rokovania.

1. zhotoviteľ zvolá úvodné rokovanie s objednávateľom do 7 dní od uzatvorenia zmluvy,
2. odsúhlasenie objektovej skladby s objednávateľom,
3. odsúhlasenie Projektu geologickej úlohy s objednávateľom,
4. odsúhlasenie smerového a výškového vedenia trasy rýchlostnej cesty s objednávateľom,
5. odsúhlasenie technického riešenia mostných objektov a križovatiek s objednávateľom,
6. odsúhlasenie majetkovej hranice a hranice dočasných záberov s objednávateľom – podmienka pre spracovanie predbežných geometrických plánov,
7. odsúhlasenie inventarizácie a spoločenského ohodnotenia biotopov európskeho a národného významu s objednávateľom,
8. odsúhlasenie inventarizácie drevín s objednávateľom,
9. vstupné rokovania so správcami vyvolaných investícií za účasti objednávateľa z dôvodu určenia ich rozsahu podľa zákona č. 135/1961 Zb. v znení neskorších predpisov,
10. prerokovanie v priebehu spracovania dokumentácie so všetkými dotknutými orgánmi a organizáciami, dotknutými účastníkmi územného konania, vrátane správcov (vlastníkov) inžinierskych sieti, správcov (vlastníkov) budúcich objektov (v zmysle Stavebného zákona) počas spracovania DÚR (všetko zaznamenané v písomnej forme),
11. prerokovanie dodávky energií a vody na stavbu a tiež odvádzania vôd zo stavby počas výstavby a v prevádzke s dotknutými subjektmi,
12. prerokovanie riešenia relevantných častí stavby so spracovateľmi jednotlivých štúdií a prieskumov (posúdenie dopadov klimatickej zmeny na stavbu, migračná štúdia, primerané posúdenie vplyvov na územia Natura 2000, hluková štúdia, emisná štúdia, inventarizácia drevín a biotopov),
13. záverečné odsúhlasenie vyvolaných investícií s ich budúcimi správcami alebo vlastníkmi bude doložené zmluvou o budúcej zmluve, vrátane ich potvrdenia na ich hlavičkovom papieri, z ktorého bude zrejmé, že s predloženým riešením súhlasia bez pripomienok, ktoré by vyžadovali opätovné predloženie projektovej dokumentácie a súhlasia s ich budúcim prevzatím do správy a majetku podľa platnej legislatívy,
14. predloženie projektovej dokumentácie na posúdenie oprávnenej právnickej osobe § 14 a § 18 zákona NRSR č. 124/2006 Z. z. o bezpečnosti a ochrane zdravia pri práci v znení neskorších predpisov, a doloženie tohto posudku k dokumentácii objektov stavby v dokladovej časti,
15. koncept dokumentácie projektant prerokuje na záverečnom prerokovaní,
16. požaduje sa účasť projektanta na územných konaniach, konaniach súvisiacich so štátnou expertízou, prípadne iných rokovaniach, súvisiacich s predmetnou stavbou, aj po uplynutí termínu dodania predmetnej dokumentácie, ak ho objednávateľ k tomu vyzve,
17. zabezpečenie všetkých vyjadrení a stanovísk dotknutých orgánov a organizácii pre potreby územného konania na hlavičkovom papieri – v sade č. 1 dokladovať originály vyjadrení,
18. opodstatnené požiadavky a pripomienky dotknutých orgánov a organizácií vznesené v priebehu spracovania dokumentácie sa zapracujú do dokumentácie,
19. predloženie faktúry po protokolárnom odovzdaní dopracovaného diela (expedičný list) a spísaní zápisu o fyzickom prevzatí diela medzi spracovateľom a objednávateľom,
20. zhotoviteľ zabezpečí všetky podklady, stanoviská (po zapracovaní pripomienok) dotknutých subjektov, orgánov a organizácií, rozhodnutia (vrátane podkladov pre vydanie súhlasu s odňatím PP a vyňatím LP), potrebné k žiadostiam o vydanie územného rozhodnutia, resp. ich zmien,
21. v prípade, ak na zákazku bude vytvorené združenie, zákazku bude zastupovať hlavný inžinier projektu, ktorý bude koordinovať a riadiť celú zákazku a úzko spolupracovať s objednávateľom,
22. zhotoviteľ do 30 dní od účinnosti zmluvy predloží zoznam zástupcov s kontaktnými údajmi stavbou dotknutých správcov inžinierskych sietí a ostatných dotknutých tretích strán,
23. zhotoviteľ do 30 dní od účinnosti zmluvy zabezpečí a vykoná obhliadku miesta budúcej stavby za účasti objednávateľa.

#### 4.6.1 Požiadavky na plnenie míľnikov

Odsúhlasený koncept dodať 1× v tlačenej a 1× v digitálnej forme na CD, vo formáte \*pdf. a v editovateľnom formáte.

1. koncept smerového a výškového vedenia – podkladom pre odsúhlasenie konceptu smerového a výškového vedenia trasy rýchlostnej cesty bude pozdĺžny profil a situácia v mierke podľa súťažných podkladov a krátky popis riešenia s uvedením zmien oproti predchádzajúcemu stupňu projektovej dokumentácie – technická štúdia (TŠ), štúdia realizovateľnosti (ŠtRe), správa o hodnotení (SoH).
2. projekt geologickej úlohy – v zmysle Zákona č. 569/2007 Z. z. o geologických prácach (geologický zákon). Vyjadruje cieľ geologickej úlohy, navrhuje a odôvodňuje vybrané druhy geologických prác na riešenie geologickej úlohy a určuje metodický a technický postup ich odborného a bezpečného vykonávania. Projekt geologickej úlohy schvaľuje objednávateľ.
3. koncept technického riešenia mostov – podkladom pre odsúhlasenie konceptu mostov bude pôdorys, pozdĺžne a priečne rezy (riešenie zakladania, spodnej stavby a nosnej konštrukcie mosta) so zakreslením geológie v mierke podľa súťažných podkladov a krátky popis riešenia nosnej konštrukcie, spodnej stavby a zakladania, s uvedením zmien oproti predchádzajúcemu stupňu projektovej dokumentácie (TŠ, ŠtRe, SoH). Súčasťou predloženej koncepcie mostov budú výsledky geológie z orientačného inžinierskogeologického a hydrogeologického prieskumu (oIGHP).
4. koncept technického riešenia križovatiek – podkladom pre odsúhlasenie konceptu križovatiek bude pozdĺžny profil, situácia a koordinačné výkresy v mierke podľa súťažných podkladov a krátky popis riešenia s uvedením zmien oproti predchádzajúcemu stupňu projektovej dokumentácie (TŠ, ŠtRe, SoH).
5. koncept majetkovej hranice, hranice dočasných záberov – podkladom pre odsúhlasenie konceptu majetkovej hranice a hranice dočasných záberov rýchlostnej cesty budú situácie na podklade KN (stav CKN + stav právny) a koordinačné výkresy so zakreslením trvalých, ročných a dočasných záberov pre jednotlivé objekty.

### Požiadavky na vyhotovenie dokumentácie

* Na titulnej strane (obale) celej dokumentácie sa uvedie:
	+ názov stavby,
	+ druh dokumentácie,
	+ názov objednávateľa dokumentácie,
	+ názov zhotoviteľa dokumentácie stavby,
	+ dátum zhotovenia dokumentácie stavby (mesiac, rok),
	+ spracovateľ dokumentácie,
	+ podzhotoviteľ dokumentácie.

Dokumentácia musí byť podpísaná a opečiatkovaná pečiatkou odbornej spôsobilosti hlavným inžinierom projektu a zodpovednými projektantmi jednotlivých častí dokumentácie. Zároveň sa požaduje, aby zodpovední projektanti a hlavný inžinier projektu boli členmi pracovnej skupiny uvedenej v ponuke zhotoviteľa, ktorá je neoddeliteľnou súčasťou zmluvy. Jednotlivé časti dokumentácie a ich prílohy musia byť vypracované osobami, ktoré musia spĺňať technické a odborné predpoklady podľa Prílohy č. 11 k časti B.1 súťažných podkladov.

* Dokumentácia musí byť vypracovaná v slovenskom jazyku, vrátane popisu navrhovaných jednotlivých objektov a častí dokumentácie vo formáte A4, situácie farebnou tlačou.
* Zoznam vyjadrujúci obsah jednotlivých častí dokumentácie stavby sa uvedie na vnútornej strane obálky alebo prvej strane zväzku tvoriaceho jeden celok.
* Každá samostatná časť dokumentácie stavby musí byť jednotne a jednoznačne označená názvom stavby, druhom dokumentácie, názvom tejto časti dokumentácie a jej označením (číslom alebo písmenom) zhodným s označením v obsahu uvedenom na vnútornej strane vrchnej obálky.
* Každá písomná časť dokumentácie stavby, obsahujúca viac než jeden list, musí byť spojená v jeden pevný celok.
* Vo výkresových častiach dokumentácie stavby musí titulná strana tvoriť s voľne zakladaným výkresom nedeliteľný celok. Výkresy spojené vo zväzku sa opatria súhrnnou titulnou stranou a na jednotlivé výkresy sa jednotne vyznačia údaje, týkajúce sa týchto výkresov.
* Na vypracovanie písomností dokumentácie stavby sa použije normalizovaný formát A4, prípadne A3. Výkresy dokumentácie stavby musia mať (po prípadnom zložení) jednotný formát normalizovaného radu A určený objednávateľom. Spracovanie výkresov sa uskutoční podľa platných výkresových noriem a požiadaviek objednávateľa.
* Druh reprografickej metódy textov a výkresov:
	+ situácie, pozdĺžne rezy, koordinačné výkresy, ortofotomapy viacfarebnou tlačou,
	+ vzorové priečne rezy tlačou,
	+ ostatné výkresy farebnou tlačou podľa STN,
	+ reprografické kópie máp, výkresov a písomností musia byť čitateľné.
* Počet súprav, počet výtlačkov jednotlivých príloh alebo častí a ďalšie požiadavky na vybavenie dokumentácie stavby určí ich objednávateľ v zmluve.
* Geometrické plány, statické výpočty a hydrotechnické výpočty určené na trvalé uloženie musia byť vyhotovené takým spôsobom, aby výkresy a texty boli jasné a čitateľné po dobu životnosti stavby.
* Kópie dokumentácií musia byť jasné a čitateľné.
* Ak dokumentáciu spracúva podzhotoviteľ, musí byť potvrdená aj zhotoviteľom dokumentácie (podľa zmluvy).
* Zmeny a úpravy v odovzdávaných súpravách dokumentácie stavby smie zhotoviteľ dokumentácie vykonať len so súhlasom objednávateľa.
* Opravy a zmeny uskutočnené pri schvaľovaní sa v dokumentácii stavby vyznačia trvanlivým spôsobom červene alebo zelene a to tak, aby bol viditeľný i pôvodný údaj a aby bolo zrejmé, kedy a kto (meno, útvar) opravu či zmenu vykonal.
* Digitálne spracovanie grafických, textových a tabuľkových príloh:
	+ požadovaný formát pre textové výstupy MS Word .doc(x),
	+ požadovaný formát pre tabuľkové výstupy MS Excel .xls(x),
	+ požadovaný formát pre výkresové časti dokumentácie .dgn, resp. .dwg – formát jednotlivých výkresov podľa TP 019, resp. podľa špecifických požiadaviek objednávateľa, ktoré budú predložené zhotoviteľovi po podpise zmluvy,
	+ požadovaný formát pre grafické časti geodetickej dokumentácie Microstation .dgn a .xls(x),
	+ názov súboru musí obsahovať názov katastrálneho územia a číslo príslušného geometrického plánu,
	+ štruktúra geodetických dát podľa informačného systému GIS Esid (tab. x.17 – x.22, x.26),
	+ dohodnutý formát pre ostatné grafické časti dokumentácie .cdr a .pdf,
	+ ortofotomapy v digitálnej forme (nie staršie ako 2 roky) na USB nosiči s licenciou pre Národnú diaľničnú spoločnosť, a.s. (s možnosťou využívania pre všetky fázy prípravy a realizácie stavby, ako aj poskytnutia subdodávateľom) vo formátoch TIFF s georeferenčným súborom TFW, JPEG s georeferenčným súborom JGW a formát COT,
* pre mierku 1:10 000 s rozlíšením 1 m/pxl (môže byť spojená do väčších blokov),
* pre mierku 1:5 000 s rozlíšením 50 cm/pxl (nakrájanú po mapových listoch v klade ZM 1:5 000),
* pre mierku 1:2 000 s rozlíšením 20 cm/pxl (nakrájané po mapových listoch v klade ZM 1:2 000),
	+ kompletnú dokumentáciu dodať aj vo formáte .pdf.
* Výkresovú dokumentáciu dodať vo formáte .dgn, resp. .dwg, textovú a tabuľkovú časť dodať vo formátoch .doc(x) a .xls(x) + kompletnú dokumentáciu vo formáte .pdf. v zmysle smernice TP 009 „Digitálna dokumentácia stavieb cestných komunikácií. Časť 1: Požiadavky na tvorbu a preberanie“.
* Cenová časť dokumentácie na ponuku, kompletný výkaz výmer, vrátane súpisu agregovaných položiek bude spracovaný a odovzdaný v digitálnej podobe v zmysle dátového predpisu NDS.
* Názvy adresárov a podadresárov v digitálnej forme dokumentácie musia korešpondovať s názvami jednotlivých častí dokumentácie a jej príloh.
* Informačný bulletin – texty, vizualizácie, ortofotomapa, situácia so zakreslením vplyvu a navrhovaných opatrení, pozdĺžny profil vo formáte .pdf alebo .jpg.
* Odovzdanie kompletnej DSZ, DÚR, 8a v digitálnej forme v dohodnutom formáte.

### Počet výtlačkov dokumentácie

* **Oznámenie o zmene navrhovanej činnosti 8a po vypracovaní DÚR** (+CD/DVD .pdf) 7×
* **Dokumentácia stavebného zámeru (DSZ)** 6×
* **Dokumentácia pre územné rozhodnutie (DÚR)** – kompletná dokumentácia 10×

(časť G.1 nekompletizovať do súprav DÚR)

* **Časť G.1. Dokumentácia na majetkovoprávne vysporiadanie**

G.1.1. Geometrické plány

– geometrické plány prvopis stav KN (12 overených, 3 neoverených) 15×

– geometrické plány prvopis stav PKN (12 overených, 3 neoverených) 15×

– záznam podrobného merania zmien 3×

– zoznam súradníc použitých a novourčených bodov 3×

– zoznam súradníc lomových bodov majetkovej hranice 3×

– digitálne spracovanie .dgn, .xls, .pdf, doplniť v štruktúre informačného systému ESID

 (tab. x.17, x.19, x.20, x.22, x.26) 3×

G.1.2. Podklady pre uzatváranie nájomných zmlúv

– prvopis stav KN 10×

– prvopis stav PKN 10×

– digitálne spracovanie .dgn, .xls, .pdf, doplniť v štruktúre informačného systému ESID

 (tab. x.18, x.19, x.22, x.26) 3×

– identifikácia starého a nového stavu po zápise G.1 do KN (grafika .dgn +.pdf, tabuľka .xls) 3×

G.1.3. Geometrické plány na vyznačenie vecného bremena

– prvopis stav KN (10 neoverených) 10×

– prvopis stav PKN (10 neoverených) 10×

– digitálne spracovanie .dgn, .xls, .pdf, doplniť v štruktúre informačného systému ESID

 (tab. x.18, x.19, x.22, x.26) 3×

– identifikácia starého a nového stavu po zápise G.1 do KN (grafika .dgn +.pdf, tabuľka .xls) 3×

G.1.4. Výkupové elaboráty

– zoznam dotknutých parciel (tab. x.2) 3×

– prehľad záberov podľa vlastníkov (tab. x.21, x.23., x.24, x.25) 3×

– register vlastníkov (tab. x.3) 3×

– digit. spracovanie .xls v štruktúre informačného systému ESID v zmysle tab. x.21 3×

G.1.5. Situácia dotknutých pozemkov (podklady pre GP)

– situácia dotknutých pozemkov - farebná sútlač KN + majetková hranica + hranica

 dočasných a ročných záberov a vecných bremien s číslovaním lomových bodov 6×

– zoznam súradníc lomových bodov majetkovej hranice 3×

– zoznam súradníc lomových bodov dočasných záberov 3×

– zoznam súradníc lomových bodov záberov do 1 roka 3×

– zoznam súradníc lomových bodov osí inžinierskych sietí 3×

– zoznam súradníc lomových bodov ochranných pásiem – vecné bremená 3×

– digitálne spracovanie .dgn + .pdf, .xls 3×

* G.1.6. Zoznam dotknutých parciel podľa objektov (tab. x.27) 6×
* **Výtlačky naviac:**
	+ prehľadná situácia 20×
	+ situácia stavby 20×
	+ ortofotomapa 20×
	+ koordinačné výkresy 20×
* **Digitálna dokumentácia:**
	+ kompletná DSZ na USB zariadení (.pdf) 1×
	+ kompletná DSZ na USB zariadení (.pdf) + (.docx, .xlsx, .dwg, .dgn) 1×
	+ kompletná DÚR + 8a na USB zariadení (.pdf) 2×
	+ kompletná DÚR + 8a na USB zariadení (.docx, .xlsx, .dgn) 2×
	+ ortofotomapa na USB zariadení 1×
	+ záverečná správa z oIGHP na USB zariadení (.pdf) + (.docx, .xlsx, .dgn, .dfx) 1×

### Ostatné požiadavky

* Uchádzač v ponuke zohľadní požiadavky prevádzkového úseku NDS a technických špecifikácií požadované investičným úsekom NDS uvedené v prílohe B1.10 Technické špecifikácie.
* Zhotoviteľ súhlasí so zverejnením a poskytovaním údajov, metodiky a výstupov dopravného modelu v rámci vypracovania a odovzdania diela.
* Zhotoviteľ súhlasí s predložením detailných podkladov a dokumentácie k CBA, dopravného modelu a spôsobu výpočtu socioekonomických benefitov v rámci vypracovania a odovzdania diela na potreby následného verifikovania a zverejnenia výstupov.
* Ako samostatný dokument bude vypracovaná aktualizácia primeraného posúdenia projektu stavby na európsku sústavu chránených území Natura 2000 v zmysle čl. 6.3 smernice o biotopoch.
* V súťažných podkladoch je uvedený predpokladaný rozsah geodetických prác, ktorý uchádzač ocení v tabuľke č. 3 časti B.2 súťažných podkladov. Vzhľadom na iba predpokladaný rozsah prác je zhotoviteľ povinný pred začiatkom geodetických prác odsúhlasiť ich rozsah s objednávateľom. V prípade požiadavky na zmenu rozsahu geodetických prác oproti zmluve počas spracovania dokumentácie je taktiež potrebné pred ich začiatkom písomne odsúhlasiť rozsah prác s objednávateľom a požiadať o dodatok k zmluve. Po domeraní územia vyhotoviť aj 3D model terénu kombináciou pôvodného a nového geodetického zamerania terénu.
* Požaduje sa vykonať oIGHP v trase navrhovanej rýchlostnej cesty (pre návrh optimálnej skladby konštrukčných vrstiev vozovky) v podrobnostiach pre dokumentáciu pre územné rozhodnutie, v mieste spodnej stavby mostov (pre určenie vhodného spôsobu zakladania mostných objektov pre daný stupeň projektovej dokumentácie), overiť chemizmus podzemnej vody z hľadiska jej možnej agresivity na oceľ a betón, na základe inžinierskogeologického prieskumu spresniť environmentálne vedenie trasy za účelom doriešenia a spresnenia technických parametrov rýchlostnej cesty s ideovým návrhom zabezpečenia posúdenia násypov a zárezov, overenie vplyvu násypov telesa rýchlostnej cesty a ostatných ciest na hydrogeologické pomery územia, riešenie vplyvu rýchlostnej cesty na vodný režim dotknutých vodných tokov, zdrojov pitnej vody a podzemnej vody, ich ochranné pásma ako aj hydrologické charakteristiky.
* Geodetické a geologické práce budú fakturované podľa skutočne zrealizovaného rozsahu prác v súlade so zmluvou.
* Prípadné požiadavky na zmenu rozsahu a špecifikácie geologických prác je potrebné vopred pred začatím prác písomne odsúhlasiť s objednávateľom.
* Vstupy na pozemky si vybaví zhotoviteľ geodetických prác, IGP prác a pod.
* Zhotoviteľ sa zúčastní verejných prerokovaní v procese územného konania a všetkých rokovaní súvisiacich s predmetnou dokumentáciou.
* Zhotoviteľ pred každým rokovaním zašle elektronicky podklady na rokovanie a to minimálne dva dni pred rokovaním.
* Ak nastane zmena zákonov, technických predpisov, smerníc a pod. počas prípravy dokumentácie, budú tieto zmeny zapracované do pripravovanej dokumentácie.
* V ponuke uviesť aj cenu za reprografické práce 1 súpravy DÚR a oznámenia o zmene navrhovanej činnosti (8a po DÚR).
* Zhotoviteľ vypracuje dokumentáciu stavebného zámeru verejnej práce pre účely štátnej expertízy podľa vyhlášky MVRR SR č. 83/2008 Z. z., ktorou sa vykonáva Zákon č. 254/1998 Z. z. o verejných prácach v znení neskorších predpisov a Usmernenia MDPT SR OVRE k TP 019 z 31.08.2009.
* Rozdelenie objektov podľa IFRS
	+ Objednávateľ požaduje rozčlenenie objektov podľa IFRS v stupni DÚR.
	+ Objednávateľ požaduje vykonať rozdelenie na komponenty iba na objektoch, ktoré ostávajú v správe objednávateľa. Delenie je potrebné vytvárať novými objektmi (napr. z objektu 101-00 vytvoriť objekt 101-01 Vozovka – celá konštrukcia, 101-02 Zvodidlá a tlmiče nárazov, atď.).

|  |  |  |
| --- | --- | --- |
| Príklad číslovania | Pôvodný objekt | Nový názov komponentu |
| 101-00 | Rýchlostná cesta | Rýchlostná cesta |
| 101-01 | Rýchlostná cesta | Vozovka – celá konštrukcia |
| 101-02 | Rýchlostná cesta | Zvodidlá a tlmiče nárazov |
| 100-03 | Rýchlostná cesta | Zvislé dopravné značenie |
| 201-00 | Mosty | Most |
| 201-01 | Mosty | Mostné závery |
| 501-00 | Kanalizácia | Kanalizácia – stavebná časť |
| 501-01 | Kanalizácia | Kanalizácia – technologická časť |
|  | VN, NN | VN – Stavebná časť |
|  | VN, NN | VN – Technologická časť |

Viac v prílohe B1.10 v rozdelení IFRS.